2015.02.27.

büntetés-végrehajtási szervezet

Sajtóközlemény

Befejeződött A BÜNTETÉS-VÉGREHAJTÁSI SZERVEZET INFORMATIKAI RENDSZERÉNEK BŐVíTÉSE

**Az Elektronikus Közigazgatás Operatív Program keretében, az Európai Regionális Fejlesztési Alap finanszírozásával a Belügyminisztérium a Büntetés-végrehajtás Országos Parancsnoksága konzorciumi együttműködésével befejezte a „Felelősen, felkészülten a büntetés-végrehajtásban 2. ütem” című projektjének megvalósítását. Az 500 millió Ft-os támogatásnak köszönhetően a fogvatartotti nyilvántartáshoz illeszkedően lehetővé vált a minősített adatok kezelése, valamint tovább korszerűsödött az informatikai környezet.**

A projekt célja volt, hogy a „Felelősen, felkészülten a büntetés-végrehajtásban” című projekt eredményeire építve, tovább bővítse a büntetés-végrehajtási intézményrendszer szolgáltatási funkcióit, valamint folytassa a megkezdett korszerűsítést és az új rendszertechnológiai környezet kialakítását, számítógépes végpontok cseréjét, szerver kapacitások felhasználási igényhez illeszkedő bővítését. Ennek keretén belül tovább nőtt a korszerű felhasználói számítógépek száma, meghatározóvá vált az ún. vékonykliensek használata. A modern kor követelményeinek megfelelően központi adatbázis szemlélet és böngésző alapú alkalmazásfejlesztés valósult meg, szerepkör alapú, címtár központú, differenciált hozzáférés és jogosultság kezelés mellett.

Az eszközök korszerűsítésén túl, a fogvatartottak nyilvántartási rendszerének mintájára megtörtént a minősített adatok kezelését lehetővé tevő alkalmazásfejlesztés, amely projektcél a hatályos jogi normáknak megfelelően, a biztonsági területek létrehozását és a rejtjelző rendszer megvalósítását is jelenti.

A fejlesztés megvalósításával 2015. II. félévtől kezdve, gyorsabbá és korszerűbbé válnak a büntetés-végrehajtási intézetben fogvatartottak adatvédelmi folyamatai, illetve erősödik az adatkörökhöz köthető információbiztonság.

A fejlesztés eredményeként megvalósul egy energia- és költséghatékonyabb üzemeltetés, mindemellett gyorsul az adatcsere képessége és javul az elektronikus információbiztonság.